Άννα Σπυριδοπούλου

Η Άννα Σπυριδοπούλου (Σέρρες, 2 Νοεμβρίου 1988), είναι Ελληνίδα διεθνής καλαθοσφαιρίστρια. Διαθέτει ύψος 1,84 μέτρα και αγωνίζεται στις θέσεις Σμολ και Πάουερ φόργουορντ για την ομάδα του Ολυμπιακού.

Σταδιοδρομία 
Η Σπυριδοπούλου έκανε τα πρώτα της βήματα στο άθλημα με την ομάδα του Πανσερραϊκού. Ξεκίνησε την επαγγελματική καριέρα της από την ομάδα του Μεγάλου Αλεξάνδρου, όπου και αγωνίστηκε τη διετία 2006-2008. Παραμένοντας στη Θεσσαλονίκη, το καλοκαίρι του 2008 έλαβε μεταγραφή στον Άρη. Με την ομάδα αυτή συμμετείχε την περίοδο 2010-11 σε 6 αγώνες του EuroCup, σημειώνοντας 10,8 πόντους ανά παιχνίδι κατά μέσο όρο. Την περίοδο 2011-12 φόρεσε τα χρώματα του Πρωτέα Βούλας, ο οποίος αγωνιζόταν στην Α2 Εθνική, τερματίζοντας στην 3η θέση της βαθμολογίας. 

Τον Ιούλιο του 2012 μετακινήθηκε στην Τερψιθέα Γλυφάδας επιστρέφοντας στην Α1 Εθνική. Εξαιτίας της δύσκολης οικονομικής κατάστασης το Δεκέμβριο εξέφρασε την επιθυμία να αποχωρήσει από την ομάδα, κλείνοντας συμβόλαιο στη σουηδική Βίκινγκ Σόλνα (προπονητής του συλλόγου ήταν ο Κώστας Κεραμιδάς). Στη Σουηδία παρέμεινε για ένα εξάμηνο, προτού επιστρέψει στην Ελλάδα τον Ιούνιο του 2013 προκειμένου να φορέσει τα χρώματα της δευτεραθλήτριας Ένωσης Σουρμένων-Ελληνικού.

Το 2015 συμφώνησε με τον Πρωτέα Βούλας. Στον Πρωτέα έμεινε μέχρι το 2017.

Το 2017 συμφώνησε με την ομάδα του Ολυμπιακού. Τον Μάιο του 2021, υπέστη ρήξη χιαστού στο αριστερό γόνατο χάνοντας τους τελικούς του πρωταθλήματος κόντρα στον Παναθηναϊκό, όπως και το Ευρωμπάσκετ 2021.

Εθνική Ελλάδας 
Η Σπυριδοπούλου έχει φορέσει το εθνόσημο όλων των ηλικιακών βαθμίδων ξεκινώντας με τη συμμετοχή της στο Ευρωπαϊκό Πρωτάθλημα Κορασίδων το 2004. Ακολούθησαν τα Ευρωπαϊκά Πρωταθλήματα Νεανίδων των ετών 2005 και 2006 στη Βουδαπέστη και την Τενερίφη αντίστοιχα. Με την Εθνική Νέων Γυναικών διαγωνίστηκε στα Ευρωπαϊκά Πρωταθλήματα των ετών 2007 και 2008 στη Σόφια και το Κιέτι. Επίσης, με την Εθνική Γυναικών συμμετείχε στο Ευρωπαϊκό Πρωτάθλημα του 2011 στην Πολωνία πετυχαίνοντας 6 πόντους κατά μέσο όρο σε σύνολο 6 αγώνων. Το καλοκαίρι του 2013 συμμετείχε στην Προκριματική Φάση για το Ευρωπαϊκό Πρωτάθλημα του 2015, κατά την οποία η Ελλάδα τερμάτισε πρώτη περνώντας στην τελική διοργάνωση.

Παραπομπές

Εξωτερικοί σύνδεσμοι 
 
 Anna Spyridopoulou, προφίλ στην επίσημη ιστοσελίδα της FIBA Europe (EuroBasket 2015).  
 Anna Spyridopoulou, προφίλ στην επίσημη ιστοσελίδα της FIBA Europe (EuroCup Women 2011).  
 Anna Spyridopoulou, στατιστικά στην ιστοσελίδα ProBallers.com. 

Ελληνίδες αθλήτριες της καλαθοσφαίρισης
Σμολ φόργουορντ
Πάουερ φόργουορντ
Καλαθοσφαιρίστριες Εθνικής Ελλάδας
Καλαθοσφαιρίστριες της εθνικής Ελλάδος νέων γυναικών
Καλαθοσφαιρίστριες της εθνικής Ελλάδος νεανίδων
Καλαθοσφαιρίστριες της εθνικής Ελλάδος κορασίδων
Καλαθοσφαιρίστριες Πανσερραϊκού
Καλαθοσφαιρίστριες Μεγάλου Αλεξάνδρου Θεσσαλονίκης
Καλαθοσφαιρίστριες Άρη
Καλαθοσφαιρίστριες Πρωτέα Βούλας
Καλαθοσφαιρίστριες Τερψιθέας Γλυφάδας
Καλαθοσφαιρίστριες Σουρμένων-Ελληνικού
Καλαθοσφαιριστές Σόλνα Βίκινγκς
Καλαθοσφαιρίστριες Ολυμπιακού Πειραιώς